CELEX: 52008XG0606(02)
Language: et
Date: 2008-06-06 00:00:00
Title: Nõukogu järeldused, 22. mai 2008 , täiskasvanuhariduse kohta

6.6.2008   
            
            
               ET
            
            
               Euroopa Liidu Teataja
            
            
               C 140/10
            
         Nõukogu järeldused, 22. mai 2008, täiskasvanuhariduse kohta
   (2008/C 140/09)
   EUROOPA LIIDU NÕUKOGU,
   arvestades, et:
   
               (1)
            
            
               2000. aasta kevadel Lissabonis kohtunud Euroopa Ülemkogu järeldustes (1) esitati üleskutse ajakohastada Euroopa haridus- ja koolitussüsteeme reageerimaks teadmistepõhise majanduse nõudmistele ning globaliseeruvas maailmas Euroopa Liidu ees seisvatele suurenevatele sotsiaalmajanduslikele ja demograafilistele väljakutsetele.
            
         
               (2)
            
            
               2002. aasta kevadel Barcelonas kohtunud Euroopa Ülemkogu järeldustes (2) kutsuti liikmesriike üles tagama, et kõik kodanikud omandaksid põhikvalifikatsioonid, ning pakkuma vanematele töötajatele rohkem võimalusi tööturule jäämiseks, kindlustades eelkõige tegeliku juurdepääsu elukestvale õppele.
            
         
               (3)
            
            
               Nõukogu 27. juuni 2002. aasta resolutsioonis elukestva õppe kohta (3) rõhutati, et elukestvasse õppesse tuleb kaasata kõik vanuserühmad eelkooliealistest lastest pensionärideni ning et nimetatud õpe peaks hõlmama nii formaalset, mitteformaalset kui informaalset õpet.
            
         
               (4)
            
            
               Nõukogu 19. detsembri 2002. aasta resolutsioonis (täiustatud koostöö kohta kutseõppe ja -koolituse valdkonnas) (4) märgiti, et täiskasvanute, sealhulgas vanemate töötajate kohanemis- ja konkurentsivõime tööturul sõltub suurel määral võimalustest ajakohastada ja omandada uusi oskusi kogu tööelu jooksul.
            
         
               (5)
            
            
               Nõukogu 28. mai 2004. aasta resolutsioonis (strateegiate, süsteemide ja tavade tugevdamise kohta elukestva nõustamise valdkonnas) (5) rõhutati, et kõigil Euroopa kodanikel peaks olema igas eluetapis juurdepääs nõustamisteenustele, kusjuures erilist tähelepanu tuleks pöörata riskirühmadele ja neisse kuuluvatele inimestele.
            
         
               (6)
            
            
               Vastusena 2002. aasta novembri Kopenhaageni deklaratsioonile koostatud nõukogu 28. mai 2004. aasta järeldustes (mitteformaalse ja informaalse õppe määratlemise ja valideerimise Euroopa ühiste põhimõtete kohta) (6) kutsuti üles töötama välja mitteformaalse ja informaalse õppe tunnustamise Euroopa vahendid ja neid levitama.
            
         
               (7)
            
            
               Euroopa Parlamendi ja nõukogu 18. detsembri 2006. aasta soovituse (võtmepädevuste kohta elukestvas õppes) (7) eesmärk on muu hulgas tagada, et täiskasvanud saaksid võtmepädevusi kogu elu jooksul arendada ja täiendada ning et täiskasvanute jätkuõppe ja -koolituse arendamiseks oleks olemas vajalik infrastruktuur.
            
         
               (8)
            
            
               Nõukogu 25. mai 2007. aasta järeldustes (näitajate ja sihttasemete sidusa raamistiku kohta hariduse ja koolituse valdkonnas) (8) kutsuti üles töötama välja näitajad seoses täiskasvanute oskustega.
            
         
               (9)
            
            
               Euroopa Parlamendi ja nõukogu 23. aprilli 2008. aasta soovituses Euroopa kvalifikatsiooniraamistiku loomise kohta (9) edendatakse kvalifikatsioonide kirjeldamiseks õpitulemustel põhinevat lähenemisviisi, sõltumata tulemuste saavutamise viisist või kohast.
            
         
               (10)
            
            
               Nõukogu ja komisjoni 2008. aasta ühises eduaruandes töökava „Haridus ja koolitus 2010” rakendamise kohta rõhutatakse, et vanemate töötajate ja madala kvalifikatsiooniga töötajate vähene osalemine täiskasvanuhariduses on jätkuvalt suur probleem.
            
         
               (11)
            
            
               Euroopa Parlamendi 16. jaanuari 2008. aasta resolutsioonis täiskasvanuhariduse kohta „Kunagi ei ole hilja õppida” (10) soovitatakse liikmesriikidel edendada teadmiste omandamist ning töötada välja elukestva õppe kultuur, viies ellu eelkõige sellist soolise võrdõiguslikkuse poliitikat, mille eesmärk on muuta täiskasvanuharidus atraktiivsemaks, avatumaks ja tõhusamaks,
            
         TERVITAB komisjoni 2006. aasta oktoobri teatist „Kunagi ei ole hilja õppida” (11) ning komisjoni 2007. aasta septembri tegevuskava „Õppida võib alati” (12), milles mõlemas toonitatakse täiskasvanuhariduse kui elukestva õppe põhikomponendi tähtsust ning soovitatakse liikmesriikidel kõrvaldada takistused selles osalemiselt, parandada täiskasvanuhariduse üldkvaliteeti ja tõhusust, kiirendada valideerimise ja tunnustamise protsessi ning tagada kõnealuses valdkonnas piisav investeerimine ja järelevalve.
   TUNNISTAB, et Lissaboni strateegia eesmärkide saavutamisel võib täiskasvanuharidusel olla keskne roll, edendades sotsiaalset ühtekuuluvust, võimaldades kodanikel omandada uue töö leidmiseks vajalikke oskusi ning aidates Euroopal paremini toime tulla globaliseerumisega seotud väljakutsetega. Eelkõige tuleb teha järgmist:
   
               1.
            
            
               tõsta endiselt märkimisväärse arvu madala kvalifikatsiooniga töötajate oskuste taset, et võimaldada kõikidel kodanikel kohanduda tehnoloogiliste muutustega ja oskustega seotud vajadustega tulevikus ning aidata seega kaasa üldiste majandustulemuste paranemisele;
            
         
               2.
            
            
               tegeleda varakult koolist lahkujate suure arvuga seotud probleemiga, pakkudes uusi võimalusi neile, kes pole täisealiseks saades kvalifikatsiooni omandanud, keskendudes murettekitavatele valdkondadele nagu põhiline kirja- ja arvutamisoskus, arvutioskus ning keeleõpe;
            
         
               3.
            
            
               võidelda näiteks kehvast põhiharidusest, töötusest, kaugetes maapiirkondades elamisest tuleneva sotsiaalse tõrjutusega, pöörates samas praeguseid demograafilisi ja rändega seotud suundumusi silmas pidades rohkem tähelepanu vanemate töötajate ja rändajate elukestva õppe ja koolitusega seotud vajadustele;
            
         
               4.
            
            
               tagada täiskasvanuhariduse tõhusus, tulemuslikkus ja kvaliteet, eesmärgiga suurendada sellises hariduses osalemist, eelkõige ebasoodsas olukorras olevate rühmade puhul, kindlustada piisavad riiklikud ja erainvesteeringud kõnealuses valdkonnas ning julgustada erasektorit suhtuma täiskasvanuharidusse kui töökeskkonna ja äri arenemise seisukohalt olulisse komponenti.
            
         LEIAB, et täiskasvanuharidus võib aidata kaasa nimetatud tegevustele, tuues majanduslikku ja sotsiaalset kasu (näiteks parem konkurentsivõime tööturul, juurdepääs parematele töökohtadele), parandades kodanikuvastutust ning -aktiivsust ning tuues samas ka individuaalset kasu (eneseteostuse, tervise, heaolu ja enesekindluse paranemine); seetõttu:
   
               1.
            
            
               tuleks täiskasvanuharidust riiklikul tasandil elukestva õppe kultuuri arendamise raames rohkem esile tuua ja seda tõhusamalt toetada;
            
         
               2.
            
            
               võiksid käesolevate järelduste lisas nimetatud erimeetmed moodustada ühtse raamistiku tulevaseks tegevuseks kõnealuses vallas töökava „Haridus ja koolitus 2010” raames;
            
         
               3.
            
            
               tuleks selliste meetmete edasisel väljaarendamisel ja rakendamisel täiel määral austada liikmesriikide vastutust õpetuse sisu ja haridussüsteemide korralduse eest ning kasutada avatud koordinatsioonimeetodit;
            
         
               4.
            
            
               peaks täiskasvanuhariduse areng ja järelevalve olema kooskõlas nõukogu poolt 2007. aasta mais vastu võetud näitajate ja sihttasemete sidusa raamistikuga ning seda peaks kajastama ühistes eduaruannetes töökava „Haridus ja koolitus” kohta;
            
         
               5.
            
            
               täiskasvanuharidus hõlmab mitmeid valdkondi, see on mitmekülgne, keeruline ja rikas ning vajab seega kõiki sidusrühmi hõlmavat integreeritud lähenemisviisi, kaasates nii kohaliku kui piirkondliku tasandi osalejaid, tööturu osapooli ja valitsusväliseid organisatsioone.
            
         KUTSUB vastavalt sellele LIIKMESRIIKE ÜLES käsitlema käesolevates järeldustes määratletud täiskasvanuhariduse küsimusi, eelkõige rakendades käesoleva dokumendi lisas kirjeldatud meetmeid kooskõlas liikmesriikide konkreetse olukorra ja prioriteetidega
   ning KUTSUB KOMISJONI ÜLES:
   
               —
            
            
               toetama liikmesriike täiskasvanuhariduse edasisel arendamisel ja parandamisel nii võimaluste ja juurdepääsu avardamise, osalemise suurendamise kui ka asjakohasemate ja rohkem tulemustele suunatud õpitulemuste osas, võttes näiteks käesolevate järelduste lisas kirjeldatud meetmeid;
            
         
               —
            
            
               tagama vastastikuse täiendavuse ja ühtsuse mis tahes nimetatud meetmete järelmeetmete ning Bologna ja Kopenhaageni protsessi rakendamise vahel täiskasvanud õppijate osas;
            
         
               —
            
            
               tugevdama ja kasutama olemasolevaid teadusstruktuure täiskasvanuharidusega seotud vajaduste hüvanguks;
            
         
               —
            
            
               tegema ning tugevdama koostööd rahvusvaheliste organisatsioonide ja asjaomaste valitsusväliste asutustega kõnealuses valdkonnas ning looma sidemeid piirkondlike algatustega nagu Euroopa ja Aasia koostöö ning ülemaailmsete algatustega nagu „Haridus kõigile” ja aastatuhande arengueesmärgid.
            
         
      (1)  Dok SN 100/1/00 REV 1.
   
      (2)  Dok SN 100/1/02 REV 1, punktid 32 ja 33.
   
      (3)  EÜT C 163, 9.7.2002, lk 2.
   
      (4)  EÜT C 13, 18.1.2003, lk 2.
   
      (5)  Dok 9286/04.
   
      (6)  Dok 9600/04.
   
      (7)  ELT L 394, 30.12.2006, lk 10.
   
      (8)  ELT C 311, 21.12.2007, lk 13.
   
      (9)  ELT viide lisatakse.
   
      (10)  (2007/2114 (INI)) — P6_TA-PROV(2008)0013.
   
      (11)  Dok 14600/06 — KOM(2006) 614 (lõplik).
   
      (12)  Dok 13426/07 — KOM(2007) 558 (lõplik).
   
      LISA
      ERIMEETMED AASTATEKS 2008–2010
      A.   KOMISJONI POOLT KOOSTÖÖS LIIKMESRIIKIDEGA VÕETAVAD MEETMED
      
                  1)
               
               
                  Analüüsida reforme haridus- ja koolitusvaldkonnas riiklikul tasandil, eelkõige riiklike kvalifikatsioonisüsteemide arengut seoses Euroopa kvalifikatsiooniraamistikuga ning formaalse, mitteformaalse kui ka informaalse haridusega seotud ainepunktide ülekandmise süsteemidega, eesmärgiga parandada täiskasvanute ligipääsu kvalifikatsioonisüsteemidele.
               
            
                  2)
               
               
                  Analüüsida riiklike haridus- ja koolitusreformide mõju rahastamisallikate eri vanuserühmade vahel jagunemise aspektist kooskõlas elukestvat õpet käsitleva lähenemisviisiga.
               
            
                  3)
               
               
                  Toetada liikmesriikide olemasolevatele headele tavadele tuginedes täiskasvanuhariduse valdkonnas töötajate karjääriga seotud võimalusi, tingimusi ja ressursse, et parandada selle ameti nähtavust ja staatust.
               
            
                  4)
               
               
                  Viia läbi täiendavaid uuringuid täiskasvanuhariduse pakkujate suhtes kohaldatavate kvaliteedikriteeriumite väljatöötamise teemal.
               
            
                  5)
               
               
                  Koostada ühine loetelu headest tavadest ja projektidest, mille eesmärgiks on motiveerida neid rühmi, kelleni jõudmine on eriti raske, määrates kindlaks peamised tegurid nende taasintegreerimiseks tööturule ja ühiskonda ning tõstes nende enesekindlust.
               
            
                  6)
               
               
                  Määrata kindlaks õpitulemuste hindamise head tavad, eriti madala kvalifikatsiooniga, vanemate töötajate ja rändajate peamiselt väljaspool formaalset haridussüsteemi omandatud õpitulemuste hindamiseks.
               
            
                  7)
               
               
                  Koostada loetelu täiskasvanuhariduses kasutatavatest kokkulepitud mõistetest ning määrata olemasolevatele andmekogudele (sealhulgas OECD omadele) tuginedes ning kooskõlas hariduse ja elukestva õppe valdkonna statistikat käsitleva 2008. aasta määrusega (1) kindlaks järelevalve hõlbustamiseks vajalikud võrreldavad põhiandmed Euroopa tasandil (Kõikidele riikidele tuleks tagada selles töös osalemise õigus).
               
            
                  8)
               
               
                  Toetada meetmeid täiskasvanuhariduse positsiooni tugevdamiseks riiklike elukestva õppe strateegiate kontekstis.
               
            
                  9)
               
               
                  Toetada kampaaniaid, mille eesmärgiks on tõsta teadlikkust ja motivatsiooni potentsiaalsete õppijate seas, suurendades nii üldist osalemist täiskasvanuhariduses.
               
            B.   LIIKMESRIIKIDE POOLT KOMISJONI TOETUSEL VÕETAVAD MEETMED
      
                  1)
               
               
                  Edendada ja toetada liikmesriikides sidusrühmadevahelist heade tavade vahetamist, vastastikust õppimist ja ühiste projektide arendamist täiskasvanuhariduse valdkonnas.
               
            
                  2)
               
               
                  Teha elukestva õppe kultuuri arendamise suunas liikudes tihedat koostööd täiskasvanuharidusega seonduvate tõkete tuvastamiseks ja nende kõrvaldamiseks ning nõudluspõhise ja kvaliteetse hariduse ja asjakohaste võimaluste tagamiseks täiskasvanuhariduse valdkonnas, hõlmates ka e-õppe ja kaugõppe võimalusi.
               
            
                  3)
               
               
                  Innustada kõrgharidus- ja kutseharidusasutusi kaasama rohkem täiskasvanud õppijaid ning arendama partnerlusi äriringkondadega, et motiveerida tööandjaid korraldama täiskasvanukoolitusi töökohal ja töötajaid neis osalema.
               
            
                  4)
               
               
                  Teha tööd selle nimel, et hõlbustada kõikide kodanike ligipääsu täiskasvanuharidusele ning suurendada selles osalemist, kaasates eelkõige põhihariduse ja -koolituseta inimesi, kes soovivad teist võimalust, erivajadustega inimesi ning piisavate põhioskusteta või kehvade haridusalaste saavutustega inimesi, eesmärgiga julgustada neid oma kvalifikatsiooni ajakohastama.
               
            
                  5)
               
               
                  Tagada elukestva õppe programmi, Euroopa struktuurifondide ja muude sarnaste rahastamisallikate tõhus ja tulemuslik kasutamine, et parandada täiskasvanute õppimisvõimaluste rakendamist.
               
            
                  6)
               
               
                  Edendada selliste elukestva nõustamise süsteemide väljatöötamist ja kasutamist, mille kaudu saab tagada täiskasvanutele sõltumatu teabe ja nõuanded, analüüsida inimeste oskusi ja pakkuda individuaalset karjäärinõustamist.
               
            
                  7)
               
               
                  Vaagida tasuvuse seisukohalt lähtudes täiskasvanuhariduse panust sotsiaalse sidususe ja majandusarengu saavutamisse.
               
            
                  8)
               
               
                  Hõlbustada tähtsaimate (sealhulgas väljaspool formaalset haridussüsteemi omandatud) oskuste ja pädevuste hindamiseks vajalike metoodikate ja vahendite väljatöötamist ning valideerida ja määratleda neid õpitulemuste aspektist, investeerides samas valideerimise ja tunnustamise menetlustesse.
               
            
                  9)
               
               
                  Püüda tagada haridussektoris piisavate rahaliste vahendite eraldamine täiskasvanuharidusele kooskõlas elukestva õppe lähenemisviisiga.
               
            
                  10)
               
               
                  Edendada tööturu osapoolte ja muude sidusrühmade, sealhulgas valitsusväliste organisatsioonide aktiivset kaasamist erinevate kategooriate õppijate vajadustele sobitatud kvaliteetsete haridusteenuste tagamisel. Eritähelepanu tuleb pöörata info- ja sidetehnoloogia õppimist käsitlevatele lähenemisviisidele ja info- ja sidetehnoloogia oskuste arendamisele.
               
            
                  11)
               
               
                  Tugevdada koostööd Cedefopiga ja Unesco Elukestva Õppe Instituudiga ning kasutada täiel määral muude rahvusvaheliste asutuste teadusuuringutealast suutlikkust täiskasvanuhariduse ja -õppe alal.
               
            
                  12)
               
               
                  Kaaluda loetletud meetmete rakendamisel saadud tulemustele tuginedes võimalikku tegevust pärast 2010. aastat kooskõlas töökava „Haridus ja koolitus 2010” järelmeetmetega.
               
            
         (1)  Euroopa Parlamendi ja nõukogu 23. aprilli 2008. aasta määrus, mis käsitleb statistika koostamist ja arendamist hariduse ja elukestva õppe valdkonnas — Dok PE-CONS 3659/3/07 REV 3. ELT viide lisatakse.